ตื่นสหรัฐ-ยุโรปกดดัชนีดิ่ง9จุด
หุ้นสุดสัปดาห์ดิ่ง นักลงทุนยังกังวลสหรัฐยุโรปกดดัชนีร่วง 9.84 จุด
10 ก.ย. 2554

หุ้นสุดสัปดาห์ดิ่ง นักลงทุนยังกังวลสหรัฐ-ยุโรปกดดัชนีร่วง 9.84 จุด 
หุ้น APO กลับมาซื้อขายวันแรกพบบิ๊กล็อต 
ดัชนีหุ้นไทยวันทำการสุดท้ายของสัปดาห์ปิดที่ 1,062.37 จุด ลดลง 9.84 จุด หรือ 0.92% ด้วยมูลค่าการซื้อขาย 23,574 ล้านบาท นักลงทุนสถาบันซื้อสุทธิ 39.56 ล้านบาท บัญชีบริษัทหลักทรัพย์ขายสุทธิ 263.58 ล้านบาท ต่างชาติขายสุทธิ 458.74 ล้านบาท และนักลงทุนทั่วไปซื้อสุทธิ 682.77 ล้านบาท
นักวิเคราะห์ กล่าวว่า หุ้นดิ่งเป็นไปในทิศทางเดียวกับตลาดหุ้นต่างประเทศ แม้ว่าสหรัฐจะคลอดมาตรการจ้างงานออกมาแต่การที่ธนาคารกลางสหรัฐไม่มีถ้อยแถลงที่ชัดเจนเกี่ยวกับเศรษฐกิจ ทำให้นักลงทุนกลับมาไม่เชื่อมั่น และเห็นชัดจากกรณีที่ผู้จัดการกองทุนขนาดใหญ่ในยุโรปหันมาถือเงินสดในระดับที่มากที่สุดในรอบ 4 ปี 
สัปดาห์หน้าคาดว่าแกว่งตัวในกรอบ 1,050–1,080 จุด และต้องติดตามความเคลื่อนไหวต่างประเทศเป็นหลัก โดยเฉพาะสหรัฐฯ และยุโรปและ การประชุม G7 
ด้านบริษัท เอเวอร์แลนด์ (EVER) แจ้งว่า คณะกรรมการมีมติให้เพิ่มทุนจดทะเบียนจาก 305.99 ล้านบาท เป็น 611.99 ล้านบาท โดยขายให้กับผู้ถือหุ้นเดิมในอัตรา 1 ต่อ 1 ส่วนราคายังไม่ได้กำหนด
ขณะที่หุ้นบริษัท อั่งเปา แอสเสท (PAO) ซึ่งกลับเข้ามาซื้อขายในตลาดอีกครั้ง หลังจากถูกหยุดพักการซื้อขายนาน 6 ปี และก่อนหน้า คือ บริษัท ไทยเกรียง ที่ถูกกลุ่มณุสาศิรินำธุรกิจเข้าตลาดทางอ้อม ปิดตลาด 0.73 บาท เพิ่มขึ้น 0.23 บาท หรือ 46% และระหว่างวันมีการซื้อขายในกระดานขนาดใหญ่ (บิ๊กล็อต) 6 รายการ จำนวน 98 ล้านหุ้น ราคาเฉลี่ย 0.86 บาท มูลค่า 84 ล้านบาท